Den danske badmintonspiller verdensmesteren Viktor Axelsen er en megastjerne i Asien. Det nyder en nordjysk urdesigner godt af.

Indtil for få måneder siden havde urdesigneren Max René fra Vestbjerg ikke noget forhold til badminton. Det er der lavet om på nu. For Viktor Axelsen har været med til at designe et ur sammen med Max René. - Badminton har aldrig rigtig sagt mig noget videre, men nu ser jeg det i fjernsynet. Det havde jeg ikke troet for et år siden. Viktor Axelsen er et enormt stort navn i Kina, og så skal man jo ikke glemme, at han taler og skriver flydende kinesisk, siger Max René. Sine sprogevner viser badmintonstjernen i en tv-reklame, der nu kører i Kina. Her lovpriser han uret på kinesisk. Siden januar er der solgt 200.000 eksemplarer af uret på verdensplan. Den nye særlige udgave med Viktor Axelsen kommer først i handlen i Kina om fjorten dage. Max René tror på, at det kommer til at sidde på armen af 250.000 kinesere. - Hvad koster det at få Viktor Axelsen til at sætte sit navn på et ur? Det havde nok været rasende dyrt, hvis det var i dag, vi skulle lave den aftale, men vi fik det lidt billigere, fordi vi lavede den, inden han blev verdensmester, siger Max René. For fjorten dage siden var Viktor Axelsen med til et dansk eksportfremstød i netop Kina. Han er bevidst om, at han kan sælge danske varer med sit navn. - Der er rigtig mange, der gerne vil snakke med en. Jeg vil gerne hilse på alle, men når folk ryger helt op i det røde felt og siger ”uha, det er ham”, så har jeg det bedst med at det er lidt mere stille og roligt, sagde Viktor Axelsen til TV2 under besøget i Kina. Max Rene har tegnet ure siden 1970erne, blandt andet for Jacob Jensen ure og nu sammen med Bering under navnet Bering Max René. Inspirationen finder han i hverdagen i Vestbjerg. Viktor Axelsen urerne kommer til at koste 1500 kroner både i Danmark og i Kina.